KOMISIJOS REGLAMENTAS (EB) Nr. 162/2007
2007 m. vasario 19 d.
iš dalies keičiantis Europos Parlamento ir Tarybos reglamentą (EB) Nr. 2003/2003 dėl trąšų, siekiant suderinti jo I ir IV priedus su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. spalio 13 d. Europos Parlamento ir Tarybos reglamentą (EB) Nr. 2003/2003 dėl trąšų (1), ypač į jo 31 straipsnio 3 dalį,
kadangi:
(1)
Reglamento (EB) Nr. 2003/2003 I priedo E skirsnyje pateikiamos tos neorganinės mikroelementinės trąšos, kurios gali būti vadinamos kaip „EB trąšos“ pagal to reglamento 3 straipsnį. Sąrašas apima kai kurias trąšas, kuriose mikroelementai sudaro cheminį junginį su kompleksonu. To priedo E.3.1 lentelėje pateikiamas patvirtintų kompleksonų sąrašas.
(2)
Nustatytos sudėties trąšose, kuriose chelatinis mikroelementas yra geležis, galima naudoti vieną patvirtintą kompleksoną arba jų mišinį, jeigu įmanoma kiekybiškai nustatyti chelatą sudarančią dalį taikant Europos standarte EN 13366 nurodytą metodą, o taikant EN 13368 - individualiai nustatyti ir kiekybiškai įvertinti atskirus kompleksonus mišinyje.
(3)
Trąšas su mikroelementų geležimi, turinčias chelatinės geležies, reglamentuojančias nuostatas reikia patikslinti dar trimis aspektais. Pirmiausia, kad būtų aišku, jog ne mažiau kaip 50 % vandenyje tirpios geležies turi sudaryti junginius su patvirtintais kompleksonais. Antra, siekiant patikslinti, kad patvirtintą kompleksoną nurodyti ant trąšų tipo pavadinimo galima tik tada, jeigu jis sudaro junginius su ne mažiau kaip 1 % vandenyje tirpios geležies. Trečia, apibendrinti nuorodas į Europos standartus, kad būtų galima naudoti papildomus Europos standartus.
(4)
Reglamento (EB) Nr. 2003/2003 I priedo E.3.1 skirsnyje pateikiami patvirtinti kompleksonai, ir jų cheminių pavadinimų paskirtis - aprašomuoju būdu atskirti įvairius tos pačios medžiagos izomerus. Kadangi mokslo bendruomenė vartoja kelias skirtingas nomenklatūras, šios medžiagos gali būti klaidingai nustatytos. Kad būtų galima vienareikšmiškai nustatyti kompleksonus, kiekvienam to priedo įrašui reikia suteikti atitinkamus CAS (Amerikos chemijos draugijos cheminių medžiagų santrumpų tarnyba) numerius, tiksliai identifikuojančius įvairius kompleksonų izomerus. Todėl tikslinga išbraukti tris kompleksonų izomerus, kurių negalima vienareikšmiškai identifikuoti suteikiant CAS numerį.
(5)
Kompleksonams reikėtų taikyti tikslesnę nomenklatūrą, ir reikia patikslinti teiginį, kad kompleksonai turi atitikti kitus Bendrijos teisės aktus.
(6)
Reglamento (EB) Nr. 2003/2003 IV priede išsamiai aprašoma, kokius analizės metodus reikia taikyti matuojant EB trąšų maistines medžiagas. Šiuos aprašymus reikia patikslinti, kad analizės vertės būtų teisingos.
(7)
Todėl Reglamentą (EB) Nr. 2003/2003 reikėtų atitinkamai iš dalies pakeisti.
(8)
Šiame reglamente numatytos priemonės atitinka Reglamento (EB) Nr. 2003/2003 32 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamento (EB) Nr. 2003/2003 I priedas iš dalies keičiamas pagal šio reglamento I priedą.
2. Reglamento (EB) Nr. 2003/2003 IV priedas iš dalies keičiamas pagal šio reglamento II priedą.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. vasario 19 d.